LightSail-A
LightSail-A ir bezpeļņas organizācijas The Planetary Society saules buras demonstrators. Tas orbītā palaists 2015. gada maijā. Kosmiskais aparāts paredzēts saules buras risinājumu un pavadoņa sistēmu pārbaudei pirms lielāka eksemplāra LightSail-1 palaišanai 2016. gadā. The Planetary Society par projektu LightSail pirmoreiz paziņoja 2009. gada novembrī. Tas bija ambiciozāks par NanoSail-D un sākotnēji paredzēja divus startus: pirmo zemā orbītā, pārbaudītu saules buras izvēršanas mehāniku, un otru augstākā orbītā, kurā to vairs neietekmē Zemes atmosfēras berze un var realizēt Saules gaismas spiedienu uz buru. Pavadoni izgatavoja uzņēmums Stellar Exploration Inc. Tas veidots CubeSat 3U formā ar izmēriem 34 × 10 × 10 cm un masu aptuveni 5 kg. LightSail-A tika palaists 2015. gada 20. maijā 15:05 UTC ar nesējraķeti Atlas V/501 no Kanaveralas zemesraga Gaisa spēku stacijas starta kompleksa SLC-41 kā sekundārā krava bezpilota kosmoplānam USA-261. Kopā ar to palaisti nanopavadoņi ULTRASat, USS Langley, BRICSat-P, ParkinsonSat, GEARRS-2, AeroCube-8A, AeroCube-8B, OptiCube 1, OptiCube 2, OptiCube 3. Desmit dienu laikā vajadzēja izvērst saules buru. Divas dienas pēc starta programmatūras kļūmes dēļ pavadonis kļuva nekontrolējams. 31. maijā ar to izdevās nodibināt sakarus un augšupielādēt programmas ielāpu. 3. jūnijā izvērsti saules bateriju paneļi. 4. jūnijā atkal tika zaudēts kontakts ar LightSail-A, bet 6. jūnijā to izdevās atjaunot. 7. jūnijā izvērsta saules bura. To apstiprināja vēlāk saņemtie attēli. 14. jūnijā LightSail-A iegāja atmosfēras blīvajos slāņos un sadega.